送翁靈舒赴越帥分韻得欲字
作者：戴栩
朝代：宋

paragraphs: 越峰羅四圍，越水鏡相燭。
我昔扁舟來，十日看不足。
天垂禹祠旁，海入秦望曲。
荒寒暝色歸，牛背下鴝鵒。
興亡百粵鄉，俛仰千載俗。
恨我劣風騷，眼到筆不屬。
君今挾此遊，萬象困搜斸。
有類古趫將，敵勍乃所欲。
市驅羲獻軍，降豎元賀纛。
策勳六義右，正始渺絲粟。
秋風吹蟲聲，桂菊漸結束。
京華萬種身，聚散棋着局。
吾徒日夕偕，文字當杯醁。
奈何奪此翁，爲我謝州督。